Η οδηγία ενισχύει την προστασία των καταναλωτών σε περίπτωση συμβάσεων πώλησης, μεταπώλησης* και ανταλλαγής* προϊόντων χρονομεριστικής μίσθωσης* και μακροπρόθεσμων προϊόντων διακοπών*. Ο τομέας έχει πράγματι εξελιχτεί και έχουν εμφανιστεί στην αγορά νέα προϊόντα διακοπών που δεν καλύπτονται από την προηγούμενη νομοθεσία. Η παρούσα οδηγία επικαιροποιεί και διευκρινίζει τους κανόνες για την προστασία των καταναλωτών και συμβάλλει στην εύρυθμη λειτουργία της εσωτερικής αγοράς. Θεσπίζει κανόνες για τη διαφήμιση, προσυμβατικές και συμβατικές πληροφορίες, το δικαίωμα υπαναχώρησης και την απαγόρευση προκαταβολών κατά τη διάρκεια της προθεσμίας υπαναχώρησης. Σαφής ενημέρωση Εγκαίρως και προτού ο καταναλωτής δεσμευθεί από οποιαδήποτε σύμβαση, ο έμπορος του παρέχει σαφείς, ακριβείς και επαρκείς πληροφορίες, δωρεάν, μέσω ενός τυποποιημένου ενημερωτικού εντύπου σε μια επίσημη γλώσσα του κράτους μέλους της Ευρωπαϊκής Ένωσης (ΕΕ) του καταναλωτή. Το ενημερωτικό έντυπο (όπως ορίζεται στα υποδείγματα που βρίσκονται στο παράρτημα της οδηγίας) θα πρέπει ιδίως να περιλαμβάνει πληροφορίες σχετικά με το προϊόν (στην περίπτωση χρονομεριστικής μίσθωσης, σύμβασης μακροπρόθεσμου προϊόντος διακοπών ή σύμβασης ανταλλαγής) ή την υπηρεσία (στην περίπτωση σύμβασης επαναπώλησης), τα δικαιώματα του καταναλωτή και όλα τα σχετικά έξοδα. Πρέπει να δηλώνει ότι υπάρχει δικαίωμα υπαναχώρησης και οι προϋποθέσεις υπό τις οποίες μπορεί να ασκείται. Οι πληροφορίες αυτές αποτελούν αναπόσπαστο μέρος της σύμβασης. Κάθε διαφήμιση θα πρέπει να δηλώνει πού μπορούν να βρεθούν οι παραπάνω πληροφορίες. Επιπλέον, οι χρονομεριστικές μισθώσεις και τα μακροπρόθεσμα προϊόντα διακοπών δεν επιτρέπεται να διαφημίζονται ως επένδυση. Επίσης, σε περίπτωση εκδήλωσης με σκοπό την εμπορική προώθηση ή την πώληση: ο εμπορικός σκοπός της εκδήλωσης πρέπει να αναφέρεται με σαφήνεια στην πρόσκληση· Το ενημερωτικό πακέτο θα πρέπει να είναι διαθέσιμο στον καταναλωτή ανά πάσα στιγμή κατά τη διάρκεια της εκδήλωσης· Δικαίωμα υπαναχώρησης Πριν από την υπογραφή της σύμβασης, ο έμπορος ενημερώνει ρητώς τον καταναλωτή σχετικά με το δικαίωμα υπαναχώρησης, την περίοδο υπαναχώρησης και την απαγόρευση προκαταβολών κατά τη διάρκεια της εν λόγω περιόδου. Οι ρήτρες αυτές υπογράφονται ξεχωριστά. Η σύμβαση πρέπει να περιλαμβάνει ένα χωριστό τυποποιημένο έντυπο υπαναχώρησης, ώστε να διευκολύνεται η υπαναχώρηση από τη σύμβαση. Ο καταναλωτής έχει το δικαίωμα να υπαναχωρήσει χωρίς να αναφέρει τον λόγο εντός 14 ημερών από την υπογραφή ή την παραλαβή της σύμβασης. Η περίοδος υπαναχώρησης παρατείνεται κατά 3 μήνες, στις περιπτώσεις που δεν έχει παρασχεθεί στον καταναλωτή το ενημερωτικό πακέτο, και κατά 1 έτος, εάν δεν παρασχεθεί το έντυπο υπαναχώρησης. Σε περίπτωση υπαναχώρησης του καταναλωτή, κάθε άλλη σύμβαση που συνδέεται με την κύρια σύμβαση λύεται αυτομάτως χωρίς επιπλέον έξοδα. Πληρωμή Απαγορεύεται κάθε προκαταβολή, παροχή εγγυήσεων ή αναγνώριση χρέους στον έμπορο ή άλλον τρίτο πριν από το τέλος της περιόδου υπαναχώρησης. Σε ό,τι αφορά τις συμβάσεις μεταπώλησης, κανένα τίμημα δεν καταβάλλεται στον έμπορο πριν πραγματοποιηθεί η πώληση. Στις συμβάσεις μακροπρόθεσμων προϊόντων διακοπών οι πληρωμές πρέπει να καταβάλλονται σε ετήσιες δόσεις ίσης αξίας. Από την πληρωμή της δεύτερης δόσης και έπειτα, ο καταναλωτής μπορεί να καταγγείλει τη σύμβαση χωρίς κυρώσεις ενημερώνοντας εντός 14 ημερών από την παραλαβή της αίτησης πληρωμής. Προσφυγή Τα κράτη μέλη οφείλουν να ενημερώνουν τους καταναλωτές σχετικά με τις διαδικασίες προσφυγής (αποζημίωσης) που προβλέπονται στην εθνική νομοθεσία και να ενθαρρύνουν την εξώδικη επίλυση των διαφορών.